มีนัดคุยงานพร้อมรับประทานอาหารเที่ยง 8 คน เลือกเซ็นทรัลพระราม 9 เพราะสะดวกด้วยรถใต้ดิน และเป็นห่างที่ไม่พลุกพล่าน  เลือกร้านพันโคม ซึ่งเป็นร้านอาหารไทย-อีสานที่มีเมนูซีฟู้ด จองมุมในสุดริมกระจกด้านในเอาไว้ ได้บรรยากาศโปร่งโล่งสบาย เหมาะแก่การพูดคุย โดยไม่รบกวนบรรยากาศของโต๊ะอื่นๆ พนักงานดูตั้งใจ ขมักเขม้น เมนูที่สั่งคือ แกงส้มชะอมไข่ รสเข้มใช้ได้ ยำถั่วพู รสชาติครบเครื่อง หมูดำคุโรบูต่ะย่าง อันนี้แอบเหนียวกว่าความคาดหมายไปนิด ทอดมันกุ้ง เนื้อแน่นดี ปอเปี๊ยะพันโคม กินเล่นได้แบบไม่บวกไม่ลบ สัมตำไทยไข่เค็ม แอบไม่ผ่าน รสจืดไปหน่อยและยังไม่อร่อยสมราคา  ฯลฯ บางคนสั่งเมนูส่วนตัว เช่นข้าวผัดปลาสลิด ก๋วยเตี๋ยวราดหน้าเกี๊ยวกรอบ เลยไม่ได้ชิม รู้แต่ว่าอาหารแต่ละอย่าง เน้นจานใหญ่จุใจ กินได้ 3-4 คน ส่วนตัวปลื้มยำถั่วพู ที่ให้ถั่วพูเยอะดี เครื่องปรุงครบสูตร หอมลงตัว แม้รวมๆ รสชาติอาหารจะกลางๆ หรืออาจจะเรียกว่าไม่แซบ ไม่จี้ดถึงใจ เหงื่อไม่ไหลพราก (สำหรับคนทานรสจัด) แต่ถือว่าเป็นช่วงเวลาที่ดี หากจะหามุมทานข้าว สนทนาเรื่องราวต่างๆ ในบรรยากาศโปร่งๆในห้างสรรพสินค้า และที่น่ารักมากคือ พนักงานสาวประเภทสอง ท่านหนึ่ง  ไม่แน่ใจว่าเป็นผู้จัดการร้านหรือไม่ แต่ดูคล่องแคล่ว แจ่มใส พร้อมให้บริการ สั่งอาหาร สองชุด เช็คบิลประมาณ 3,500 บาท (ทุกคนสั่งกาแฟ น้ำผลไม้ปั่น) อาจจะสูงนิดหน่อย เพราะอาหารเริ่มต้นประมาณ 100 ต้นๆ เฉลี่ยจานละ 150-250 บาท ซึ่งทราบก่อนเข้าใช้บริการแล้ว 